Document ID: 32005D0234

KOMISSION PÄÄTÖS,
tehty 14 päivänä maaliskuuta 2005,
päätöksen 79/542/ETY liitteen II muuttamisesta tuoreen lihan Argentiinasta tuonnin osalta
(tiedoksiannettu numerolla K(2005) 602)
(ETA:n kannalta merkityksellinen teksti)
(2005/234/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY (1) ja erityisesti sen 3 artiklan 1 kohdan toisen alakohdan ja 16 artiklan 1 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan 1 ja 4 kohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1979 tehdyn neuvoston päätöksen 79/542/ETY (3) liitteessä II olevassa 1 osassa esitetään luettelo kolmansista maista tai niiden osista, joista jäsenvaltiot saavat tuoda tiettyjä eläviä eläimiä ja niiden tuoretta lihaa.
(2)
Syyskuussa 2003 Argentiinan Saltan maakunnassa (maan pohjoisosassa lähellä Paraguayn rajaa) esiintyneen suu- ja sorkkatautiepidemian vuoksi muutettiin eläinten terveyttä koskevista edellytyksistä ja eläinlääkärintodistuksista tuoreen lihan tuonnissa tietyistä Etelä-Amerikan maista 10 päivänä kesäkuuta 1993 tehtyä komission päätöstä 93/402/ETY (4) päätöksillä 2003/658/EY (5) ja 2003/758/EY (6), joilla keskeytettiin luuttoman ja mureutetun nautaeläinten lihan tuonti Argentiinan Saltan, Jujuyn, Chacon ja Formosan maakunnista. Päätös 93/402/ETY on kumottu päätöksellä 2004/212/EY (7), ja sen säännökset on sisällytetty päätökseen 79/542/ETY.
(3)
Epidemia päättyi yli 12 kuukautta sitten, eikä Argentiinan alueella ole havaittu uusia tautitapauksia. Vuonna 2004 tehdyillä tarkastuskäynneillä on havaittu, että tilanne Argentiinassa on kohentunut sekä eläinten terveyden että kansanterveyden kannalta.
(4)
Komissio kehotti Argentiinaa määrittelemään puskurivyöhykkeen Bolivian ja Paraguayn vastaisille rajoille, jotta vältettäisiin suu- ja sorkkataudin leviämisen riski. Argentiina ehdotti 25 kilometrin levyistä vyöhykettä näiden maiden vastaisille rajoille (”puskurivyöhyke”). Komissiolle on nyt toimitettu yksityiskohtaiset kartat ja tiedot etenkin puskurivyöhykkeellä käytössä olevista valvontatoimenpiteistä. Suu- ja sorkkataudille alttiista eläinlajeista saadun tuoreen lihan tuonti puskurivyöhykkeeltä yhteisöön olisi kiellettävä.
(5)
Tämän vuoksi on asianmukaista aloittaa uudelleen luuttoman ja mureutetun nautaeläinten tuoreen lihan tuonti Saltan, Jujuyn, Chacon ja Formosan maakunnista, lukuun ottamatta puskurivyöhykettä.
(6)
Päätöstä 79/542/ETY on muutettu päätöksellä 2004/212/EY muun muassa lihatuotteiden sulkemiseksi pois sen soveltamisalasta. Näin ollen on aiheellista poistaa 1 artiklasta virheellinen viittaus lihatuotteisiin.
(7)
Päätöksen 79/542/ETY 1 artikla ja liitteessä II oleva 1 osa olisi muutettava vastaavasti.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poistetaan päätöksen 79/542/ETY 1 artiklasta ilmaisu ”ja lihavalmisteiden”.
2 artikla
Korvataan päätöksen 79/542/ETY liitteessä II oleva 1 osa tämän päätöksen liitteellä.
3 artikla
Tätä päätöstä sovelletaan 18 päivästä maaliskuuta 2005.
4 artikla
Tämä päätös on osoitettu kaikille jäsenvaltioille.
Tehty Brysselissä 14 päivänä maaliskuuta 2005.

Labels: 3
17
18
6